钦定古今图书集成/明伦汇编/官常典/第474卷 > 谷浑
## 钦定古今图书集成/明伦汇编/官常典/第474卷 > 谷浑

按《魏书》本传，“浑字元冲，昌黎人也。父衮，膂力兼人，弯
弓三百斤，勇冠一时。仕慕容垂，至广武将军。浑少有
父风，任侠好气，以父母在，常自退抑。晚乃折节受经
业，遂览群籍，被服类儒者。太祖时，以善隶书，为内侍
左右。太宗世，迁前锋将军。从幸河南还，以选给事东
宫。世祖即位，为中书侍郎，加振威将军。从征赫连昌”，
为骁骑将军，迁侍中、安南将军，领仪曹尚书，赐爵濮
阳公。浑正直有操行，性不苟合，趣舍不与己同者，视
之蔑如也。然反重旧故，不以富贵骄人，时人以此称
之。在官廉直，为世祖所器重。诏以浑子孙十五以上
悉补中书学生。延和二年春，卒。世祖悼惜之，亲临其
丧，赠赐丰厚，谥曰文宣。